Η Ιωάννα ήταν πολύ ευγενική στην επικοινωνία μας (μέσω μηνυμάτων, καθώς παρέλαβα τα κλειδιά από τη μητέρα της), και το διαμέρισμα ήταν αρκετά καθαρό, με ένα μεγάλο κρεβάτι και κάποιους όμορφους πίνακες.
Αυτά ωστόσο είναι και τα λίγα θετικά, καθώς τα αρνητικά ήταν σημαντικά περισσότερα. Είναι η πρώτη φορά που γράφω αρνητική κριτική, αλλά θεωρώ ότι είναι απαραίτητο να γνωρίζουν κάποια πράγματα οι μελλοντικοί επισκέπτες (ή να βελτιωθούν από τη σπιτονοικοκυρά).
Πρώτον, μολονότι ο χώρος είναι υπόγειος (με εξαίρεση τη θέα στον ακάλυπτο), η πόρτα δεν είναι ασφαλείας (αντιθέτως είναι μια πολύ παλιά απλού τύπου) , και οι μπαλκονόπορτες χωρίς κάποια μορφή προστασίας, όπως π.χ.κάγκελα ασφαλείας που συνηθίζονται για ισόγεια διαμερίσματα (αντ' αυτού υπήρχουν πεπαλαιωμένα ξύλινα πατζούρια-γρίλιες, με χαλασμένο το κλείδωμα στο παράθυρο του υπνοδωματίου). Με αυτά τα δεδομένα δεν αισθάνεσαι ασφαλής.
Δεύτερον, δεν υπάρχουν βασικά είδη που κατά κανόνα βρίσκεις σε διαμερίσματα airbnb (π.χ. κρεμοσάπουνο/σαπούνι για τα χέρια, απορρυπαντικό πιάτων, χαρτί/χαρτοπετσέτες, κ.λπ). Ο χώρος γενικά είναι άδειος (δεν υπάρχουν χαλιά, τραπεζομάντιλα, κουρτίνες, καναπέδες, πολυθρόνες).
Τρίτον, ο χώρος είναι πολύ παλιός, όπως και οι εγκαταστάσεις. Το μπάνιο υπερβολικά μικρό, δεν χωράς αν είσαι πάνω από 1.70, δεν υπάρχει ντουζιέρα/μπανιέρα αλλά τύπου βρύση σχεδόν πάνω από την τουαλέτα (το μόνο που υπήρχε ήταν χαρτί υγείας). Η ηλεκτρολογική εγκατάσταση είναι πολύ παλιά και δυστυχώς το χειρότερο μέρος. Στο υπνοδωμάτιο δεν υπάρχουν ελεύθερες πρίζες, ή τουλάχιστον εγώ δεν κατάφερα να ανιχνεύσω κάποια (η μόνη χρησιμοποιείται για την τηλεόραση και το wi-fi). Υπάρχει ένα χαρτί οδηγιών που προειδοποιεί να μην ανοίξεις θέρμανση (ηλεκτρική είναι) ταυτόχρονα με τον θερμοσίφωνα. Στην περίπτωσή μου πρόβλημα υπήρξε και μόνο με το θερμοσίφωνα. Λιγότερο από δέκα λεπτά αφότου άνοιξα τον θερμοσίφωνα (χωρίς φυσικά να έχω προλάβει να ανοίξω θέρμανση), ο γενικός διακόπτης πύρωσε, κάηκε και κάπνισε. Πρόλαβα να κλείσω τον θερμοσίφωνα προτού αρπάξει φωτιά, αλλά πλέον διεκόπη η παροχή ρεύματος. Το απότελεσμα ήταν να μην υπάρχει ούτε θέρμανση, ούτε ζεστό νερό, ούτε καν φως (!) . Η σπιτονοικοκυρά μου είπε την επομένη ότι έφταιγε κάποιο καλώδιο της ΔΕΗ και δημιουργήθηκε πρόβλημα και σε άλλα διαμερίσματα, ωστόσο το μόνο σίγουρο είναι ότι συνέβη μόλις άναψα τον θερμοσίφωνα αυτού του συγκεκριμένου διαμερίσματος.
Δεν ήταν μια ευχάριστη διαμονή.